ป.ป.ท.จี้ ททท.รับผิดชอบทัวร์ผี
โพสต์ทูเดย์ -ป.ป.ท.ระบุ ททท.ไม่สามารถปฏิเสธความรับผิดชอบ กรณีทัวร์ผี&nbsp; เนื่องจากเป็นผู้อนุญาตให้เปิดบูท
11 ม.ค. 2553

โพสต์ทูเดย์ -ป.ป.ท.ระบุ ททท.ไม่สามารถปฏิเสธความรับผิดชอบ กรณีทัวร์ผี  เนื่องจากเป็นผู้อนุญาตให้เปิดบูท
นายภิญโญ ทองชัย เลขาธิการสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) กล่าวถึงกรณีมีผู้เสียหายจากการซื้อแพ็กเกจทัวร์ท่องเที่ยวเกาะลันตา จังหวัดกระบี่ ของบริษัท เซาเธิร์นพลัส เทรเวล จำกัด ที่มาจัดบูทภายในเที่ยวทั่วไทย ของการท่องเที่ยวแห่งประเทศไทย (ททท.) ซึ่งจัดขึ้นที่ศูนย์การประชุมแห่งชาติสิริกิติ์ ว่า หากมีผู้เสียหายเข้าร้องเรียนกับ ป.ป.ท. ตนก็พร้อมจะดำเนินการตรวจสอบข้อเท็จจริงว่า การหลอกลวงจำหน่ายแพ็กเกจทัวร์เกาะลันตาดังกล่าวมีเจ้าหน้าที่ของททท.เข้าไปมีส่วนเกี่ยวข้องหรือไม่ อย่างไรก็ตาม ในเบื้องต้น ททท.ไม่สามารถที่จะปฏิเสธความรับผิดชอบได้ เนื่องจากเป็นผู้อนุญาตให้บริษัทดังกล่าวเข้ามาเปิดบูทภายในงานที่จัดโดยททท. แต่หากตรวจสอบพบว่าเป็นการกระทำผิดของกลุ่มภาคเอกชนที่เข้ามาเปิดบูทขายแพ็กเกจทัวร์ โดยไม่ยอมปฏิบัติตามสัญญา จะถูกดำเนินคดีข้อหาฉ้อโกงประชาชน 
นายภิญโญ กล่าวต่อว่า กรณีที่ ททท.เปิดโอกาสให้ทางภาคเอกชนเข้ามาเปิดบูทจำหน่ายสินค้า หรือแพ็กเกจทัวร์ภายในงานลักษณะนี้ควรที่จะมีการตรวจสอบข้อมูลเจ้าของบริษัทที่ต้องการมาร่วมงานให้ดีว่าบริษัทมีความน่าเชื่อถือมากน้อยแค่ไหน เพื่อสร้างความมั่นใจให้กับประชาชน เนื่องจากประชาชนที่มาเที่ยวชมงานต่างคิดว่าแพคเก็ตท่องเที่ยวที่มาเปิดบูทภายในงาน ผ่านการตรวจสอบและกลั่นกรองข้อมูลจากททท.แล้ว จึงให้ความสนใจและจ่ายเงินซื้อแพคเก็ตทัวร์